[{"text_idx": "#000000", "text": "La 17an de junio 2015 forpasis en Vilno la litova esperantisto Antanas Mekys (1917-2015)"}, {"text_idx": "#000001", "text": "Honora Membro de UEA ekde 2003. Li naskig\u0302is la 17-an de novembro 1917 en la vilag\u0302o Vilu\u0304naic\u030ciai de la distrikto Pakruojis. En 1940 li finis instruistan lernejon en S\u030ciauliai kaj en 1946 la ekonomikan fakultaton de la Vilna Universitato, c\u0302e kiu li lektoris kvar jarojn kaj poste laboris c\u0302e la s\u0302tata komitato pri planado g\u0302is sia emeritig\u0302o. Pri Esperanto li ekinteresig\u0302is en 1933, sed serioze li ekstudis g\u0302in kaj ekaktivis movade en 1959. Ekde 1965 li estis aktiva kursgvidanto."}, {"text_idx": "#000002", "text": "Mekys preparis kaj gvidis korespondan Esperanto-kurson, kiun finis pli ol 100 personoj. Li verkis ankau\u0306 tri diversspecajn lernolibrojn: por lernantoj, por klubkursanoj kaj por junularo. C\u0302ar ne eblis oficiale eldoni ilin, ili aperis \u201csamizdate\u201d (neleg\u0302e). En la periodo 1971\u20131973 li verkis gazetan kurson, kiun publikigis nau\u0306 distriktaj gazetoj kun la suma eldonkvanto de pli ol 100 000 ekz. Tiu kurso kaj g\u0302iaj finintoj farig\u0302is bazo por la organizita movado en la koncernaj urboj kaj distriktoj. En 1972 simila kurso aperis en la tutlanda monata revuo Moksleivis (Lernejano) en 80 000 ekz., kiu republikigis g\u0302in 1988-1991 en 65 000 ekz. En 2001 g\u0302i aperis ankau\u0306 kiel libreto kun la nomo Esperanto \u2013 Pos\u0302a lernilo."}, {"text_idx": "#000003", "text": "En 1974 Mekys verkis kaj surbendigis sonkurson por memlernantoj kaj distribuis g\u0302in tutlande. Tion li faris propramone, sed lia plej grava lernolibro, la 184-pag\u0302a Esperanto kalbos vadove\u0307lis, aperis jam oficiale c\u0302e la eldonejo Alma Littera en 3 000 ekz. en 2001."}, {"text_idx": "#000004", "text": "Mekys verkis ankau\u0306 originalan poezion, publikigante la kolektojn Pardonu min, Muzo (1997), Fore de parnaso (2002) kaj Labirinto (2005). Pri siaj spertoj kiel Esperanto-instruiso Mekys rakontis en artikolserio en la revuo Litova stelo. La artikoloj aperis bros\u0302urforme sub la titolo Kiel mi lernis kaj instruis Esperanton (2001). Mekys esploris ankau\u0306 la historion de la litova movado, aperigante en ses kajeroj Esperanto en Litovio (1997-2000), i. a. kun la biografioj de 222 litovaj esperantistoj. Sian vivovojon Mekys registris en la rememoroj Cis morto (2009)."}, {"text_idx": "#000005", "text": "\u201cKelkaj generacioj de litovaj esperantistoj lernis el la lernolibroj de Mekys. Li estis tute prave estimata de litovaj esperantistoj. Antanas Mekys estis viva ekzemplo de fideleco kaj multjara servado al idealoj de esperantismo\u201d, \u2013 diras Povilas Jegorovas, prezidanto de Litova Esperanto-Asocio, pri la signifo de la forpasinto por la litova movado."}, {"text_idx": "#000008", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000010", "text": "Musklaku la kovrilon por legi pliajn informojn."}]